O PSOE do Valadouro esixe a Augas de Galicia que o recadado polo canon reverta no Concello e que axilice os permisos | PSOE Provincial de Lugo PSOE Provincial de Lugo\nCategoría: Infraestruturas, Sen categoría\n– Edmundo Maseda criticou que a Xunta tarde tanto en conceder permisos para realizar calquera actuación preto das ribeiras dos ríos. Puxo de exemplo varios veciños que quixeron cortar unhas árbores e agardaron 4 meses ou unha veciña que para pintar a súa casa esperou máis de 6\n– O Alcalde explicou que dende que o PP impuxo o novo canon, no 2012, o goberno galego non fixo nin un só investimento relacionado coa mellora dos abastecementos, saneamentos, depuradoras ou ríos que pasan polo municipio\n– “Os veciños están moi desgustados porque pagan relixiosamente os recibos polo canon e non ven ningunha dotación ou obra da que se vexan beneficiados. Non é normal que se pague por un recibo medio de 40 euros, outros 48 polo canon da auga, e logo por cambiar un canlón do tellado a Xunta encima cóbreche máis de 100 euros en taxas. É un abuso e unha inxustiza”.\nO Valadouro, 19 de decembro de 2018.- O Alcalde do Valadouro, Edmundo Maseda, criticou este mércores que a Xunta de Galicia, a través de Augas de Galicia, tarda moito tempo en conceder permisos a particulares e ao propio Concello para realizar calquera actuación preto das ribeiras dos ríos. Puxo de exemplo varios veciños que quixeron cortar unhas árbores e agardaron 4 meses ou unha veciña que para pintar a súa casa esperou máis de 6 meses para o visto bo de Augas de Galicia. Ademais, o Rexedor socialista denuncia que todo o que recada o goberno galego dos veciños do Valadouro co canon da auga non reverte nin un euro en novas dotacións ou melloras para o saneamento do municipio.\nEdmundo Maseda explicou que dende que o PP impuxo o novo canon, no ano 2012, a Xunta de Galicia non fixo nin un só investimento relacionado coa mellorara dos abastecementos, saneamentos, depuradoras de augas residuais ou os ríos que pasan polo municipio. “Os veciños están moi desgustados porque están pagando relixiosamente os recibos polo canon da auga e non ven ningunha dotación ou obra da que se vexan beneficiados. Non estou moi de acordo en poñerlle un imposto á auga que é un ben de todos pero se resulta imprescindible recadar para manter os servizos básicos, sería xusto un reparto equitativo. O que non é normal é que os veciños paguen por un recibo medio de 40 euros, outros 48 polo canon da auga, e logo por cambiar un canlón do tellado a Xunta encima cóbreche máis de 100 euros en taxas pola autorización da obra. É un abuso e unha inxustiza”.\n“Se non chega a ser polas actuacións que dende o Concello e a Deputación desenvolvemos para mellorar a calidade da auga nas nosas parroquias, Valadouro seguiría igual que hai unha década. Con estas políticas do PP baseadas exclusivamente en restricións, o señor Feijóo, que alardeaba que esta ía ser a lexislatura do rural, está obrigando ás persoas que vivimos nel, a marcharnos ás cidades porque non nos deixan nin traballar”.\nOs cartos dos veciños para servizos do Concello\nO Alcalde do Valadouro explicou que según o canon, todo o recadado debería financiar única e exclusivamente actuacións en materia de abastecemento, saneamento e explotación de depuradoras de augas residuais e xestión dos ríos, tendo coma un dos obxectivos primordiais fomentar o uso racional da auga e o aforro da mesma. O socialista censura que o Partido Popular non compromete en investimentos o ingresado, producindo remanentes que se empregan para outras actuacións diferentes ás estipuladas no canon. “Todo o que a Xunta recada no Concello debería gastarse en servizos para o Valadouro. É o máis xusto”.\nNeste eido, os Alcaldes socialistas da provincia de Lugo esixen un Plan Estratéxico de Infraestruturas Hidráulicas deseñado en base a criterios obxectivos e coa participación dos Concellos, no que se recollan actuacións concretas a desenvolver coa totalidade do Canon recadado.


Mar ultima a renovación parcial da frota do Servizo de Gardacostas - NH Diario\nInicio Estilo de vida Mar ultima a renovación parcial da frota do Servizo de Gardacostas\nDeclaracións da conselleira do Mar, Rosa Quintana.\nEsta modernización inclúe cinco embarcacións, catro patrulleiras lixeiras que xa están en funcionamento no servizo e unha de altura que está en construción e que se prevé que este ano substitúa á Paio Gómez Chariño. Así o destacou a titular de Mar, Rosa Quintana, durante unha visita á embarcación Punta Seixo Branco, a última patrulleira lixeira en incorporarse ao servizo e que ten a súa base na Coruña.\nA Punta Seixo Branco atraca nun pantalán que habilitou a Autoridade Portuaria da Coruña na dársena de Oza, conta cunha eslora de 17 metros, unha manga de 5 metros e un calado de 0,85 metros. Ademais entre as súas prestacións está acadar os 36 nós de velocidade máxima. As outras tres novas patrulleiras lixeiras entregadas previamente ao Servizo de Gardacostas e tamén en funcionamento son a Punta Promontoiro, con base en Celeiro, a Punta da Guía, con base en Vigo e a Punta Falcoeiro, con base en Ribeira.\nArtigo anteriorA Laracha sumou esta fin de semana 18 denuncias por incumprimento das normas\nArtigo seguinteA Xunta detalla aos concellos o sistema para repartir con axilidade as axudas á hostalería


06:07 Mércores, 15 de Xullo de 2020\nA displicencia con que se impide o acceso público revela o trato que merecen os nosos símbolos políticos e culturais máis significativos\nComo algo intranscendente pasou a nova de que o Panteón de Galegos Ilustres estará cerrado ao público indefinidamente. Máis silandeiro foi aínda o cambio de titularidade de San Domingos de Bonaval, pasando de ser un ben inmóbel municipal, desde hai xa máis de século e medio, a selo da Igrexa Católica, após un proceso xudicial de reclamación da propiedade tan descarado como favorecido polo desleixo, a incuria e a torpeza, se non a conivencia, dos servizos xurídicos e mesmo do responsábel político da cuestión no goberno municipal de Santiago. A displicencia con que se impide o acceso público revela o trato que merecen os nosos símbolos políticos e culturais máis significativos, o noso patrimonio histórico e artístico, non só ao Arcebispado de Compostela, senón tamén á Xunta de Galicia. É unha consecuencia e causa do escasa estima que temos co noso. Só unha ignorancia e un desprezo cultivados a mantenta poden explicar tal comportamento e tanta impunidade. Polo demais, todo parece un corolario lóxico da forma en que o Panteón de Galegos Ilustres, e con el San Domingos de Bonaval, estivo inserido na visión do conxunto da cidade e na forma de mostrala, itinerarios turísticos incluídos: a marxinación que desemboca na anulación. O resultado, escasos os visitantes e ignorancia e inconsciencia sobre o valor e a importancia das persoas alí soterradas...\nA gravidade do cambio de titularidade irémola comprobando co tempo, botándonos as mans á cabeza, como adoita acostumar no noso país, perante feitos consumados. Acharemos que, de súpeto, o Panteón, con todo o seu valor simbólico, histórico, emocional e político, está en poder da Igrexa Católica. Ironía e paradoxo: algúns destes símbolos están alí, malia a oposición dela e coa súa pauliña, o caso de Rosalía, e malia representaren prácticas e concepcións, en todas as ordes, antitéticas coas do catolicismo, o caso rosaliano e o de Castelao. Entraron alí, sendo unha propiedade pública, por vontade do pobo galego. Nunca imaxinaron eles nen os que quixeron honralos, trasladando e depositando os seus restos a un Panteón, expresamente concibido para esta finalidade, que poderían ser reféns do poder eclesiástico. Como vai ser a Igrexa Católica gardián destes restos humanos, tratalos con gratitude e darlles amparo, e mostralos con dignidade e orgullo, cando se caracteriza pola nula identificación, cando non aberta hostilidade, co que eles simbolizan? Vai dialogar e comprender, respeitar e aceitar, as demandas lexítimas dos sectores sociais que máis se identifican cos alí soterrados, verbo da necesidade de abrir ao público o Panteón e mantelo á marxe da confesionalidade relixiosa explícita?\nEn todo caso, cómpre non permanecer inermes e queixosos. Ergamos a oportuna e constante reivindicación con obxectivos claros:1) lograr a apertura ao público en horarios de mañá e tarde por conta da administración; 2) reclamar a aconfesionalidade para o espazo do Panteón, así como a xestión pública do mesmo; 3) en caso de oposición por parte da Igrexa, esixir da Xunta o inicio das xestións para reubicar o Panteón nun espazo digno de propiedade pública ou, se for posíbel, reclamar legalmente, tendo en conta os antecedentes e as circunstancias que concorren no caso, a titularidade parcial ou total de San Domingos de Bonaval. De non sermos constantes e contundentes, coa participación social necesaria, non só corremos o risco dunha apropiación indebida, de forma tan devaluada como manipuladora e marxinadora, senón a anulación e o esquecemento, coas consabidas pingas de censura e prohibición por conta dos carcereiros. Consentiremos que fiquen unha parte esencial dos nosos símbolos nacionais, dos nosos esforzos por sermos e existir como pobo, nunha prisión de indiferenza e hostil anulación?\nFoi unha boa nova saber que para o día 15 de xullo, 125 anos da morte de Rosalía, ten convocada a Asociación de Escritores en Lingua Galega, coa axuda de moitas máis organizacións sociais e culturais, unha marcha reivindicativa desde Adina a San Domingos de Bonaval, para esixir que o Panteón sexa aberto ao público. Teremos ocasión tamén de coñecer, repetindo a cerimonia daquel 25 de maio de 1891, como e en que circunstancias, con que apoios e con que boicots, se fixo o traslado de restos mortais de Rosalía a San Domingos de Bonaval. Participemos con entusiasmo.\n5 comentarios | 13715 lecturas\n[05-07-2010 09:51] roxelio1@hotmail.com comentou:\nOs mortos hai que enterarlos, pensa a iglexia e o poder, cando os mortos no son do seu ínterés. A Xesús e a moitos "santos" danlle vida porque nelo vaille a súa vida. A vida dos/as outros/as non importa, agás si se pode enmascarar nun interés partidario, como o aborto.\n[12-06-2010 13:40] Lobo comentou:\nMenos contemplacions, esta e unha mostra mais da nosa dependencia colonial, calquera nacion repeta a seus simbolos e os seus esgrevios devanceiros, o 15 de xullo debe serr unha data reivindicativa a prol da creacion dun PANTEON DE PATRIOTAS GALEGOS, laico e aberto ó publico en xeral, ¡¡¡ Ali nos veremos ¡¡¡\n[12-06-2010 13:21] Lois Cabaleiro comentou:\nO mosteiro de San Domingos, cando menos o Panteón de Galegos Ilustres deberia ser declarado BIC co que seria obrigado abrilo unha vez a semana.\n[12-06-2010 11:10] Alberte Monte Alto comentou:\nMoi dacordo có artigo, Francisco. A resposta social debe ser contundente ante istes feitos. Compre mobilizar ao pobo na defensa dos seus símbolos nacionais evitando, así, o final do proceso de colonización do Estado Espanhol onde o Partido Popular Espanhol e a Igrexa están a trabalhar arreo e de maneira conxunta.\nSaúde e Terra dende Monte Alto, A Corunha!